Bestyrelsens beretning på generalforsamlingen i

***Bredballe Lokalhistoriske Forening***

mandag, den 9. marts 2020 kl. 19.30 i Bredballe Sognegård

2019 har som bekendt været et specielt år på den vis, at vi i foreningen har fejret vores 25 års jubilæum.

Året startede med generalforsamlingen her i sognegården mandag den 4. marts, med en deltagelse af ikke færre end ca. 100 medlemmer.

Generalforsamlingen blev afviklet i henhold til foreningens vedtægter og på sædvanlig vis kompetent styret af Vagn Schultz, der var valgt som dirigent.

Bestyrelsens beretning blev fremlagt af undertegnede, lige som Erna Juul fremlagde det reviderede regnskab, og såvel beretning som regnskab blev godkendt af forsamlingen.

Herefter var der valg af medlemmer til bestyrelsen.

Efter tur afgik Erna Juul, Kurt Meiner Hansen og Margrethe Kastberg, der alle var villige til genvalg og som alle blev genvalgt uden modkandidater.

På valg som suppleant til bestyrelsen var Karsten Kidmose, som ikke ønskede genvalg. Bestyrelsen foreslog Kjeld Jensen, som blev valgt uden modkandidat.

På valg som revisor var Helle Christensen, som var indstillet på at fortsætte endnu en periode.

Helle blev genvalgt uden modkandidater.

Efter generalforsamlingen holdt tidligere journalist ved Vejle Amts Folkeblad, Vibeke Kruse, et spændende og indholdsrigt foredrag over temaet ”Bredballes udvikling,” hvor vi var med på en vandretur langs fjorden ad strandstien i det Bredballe, som det var engang.

Næste arrangement var den årlige aftenvandring, der fandt sted mandag den 27. maj.

Turen var planlagt til Bredballe by, men da der unægtelig ikke er meget tilbage af det gamle Bredballe, startede vi i Sognegården med at se nogle billeder af, hvorledes de steder, vi skulle passere på turen, har set ud i tidligere tid.

På turen passerede og snakkede vi således blandt andet om

Askegaard – Kirkebakken, rækkehusene oven for Sognegården

Toftegaard – bag Grønbotoften, Anna og Peter Winther

Byskolen

Bakkegaarden

Granlygaard – Aldi, Fitness centeret

Pedersminde – Centeret, Træhesten

Bredballegaard – Squash center, Dandy Club, Børnehave, lejlighedskompleks

Bredballe Mølle – Troldebakken

Enggaarden

Brugsen – VVS forretning, Lederforum, læge

Smeden

Missionshuset – som nu er blevet solgt

Købmanden

Sprøjtehuset

Is Karen

Centralskolen

Efter spadsereturen vendte vi tilbage til Sognegården, hvor vi genså flere af de gamle billeder, samtidig med at vi indtog den medbragte kaffe.

Søndag, den 15. september 2019 løb det første af vores jubilæums arrangementer af stablen.

Vi mødtes på gårdspladsen på Tirsbæk Gods, og ved to omvisninger kl. 10 og 13 fortalte godsejer Hans Henrik Algreen-Ussing på særdeles levende vis om Tirsbæk Gods – godsets historie og drift, og efterfulgt af en guidet tur rundt i den smukke renæssancehave

Efter omvisningerne var der mulighed for at drikke den medbragte kaffe i godsets hestestald, hvor foreningen serverede kringle i anledning af jubilæet

Vi var begunstiget af et fornuftigt vejr, og der deltog ca. 70 medlemmer i de to omvisninger.

Årets alt overskyggende begivenhed var udgivelse af vores jubilæumsbog ”Bredballe – dengang og nu,” som vi præsenterede fredag den 29. november her i sognegården, hvor foreningen bød på et glas vin, og hvor ikke mindre end rundt regnet 120 medlemmer deltog.

Forud for udgivelsen var gået et meget stort arbejde med involvering af mange personer.

Tilblivelsesprocessen startede med et brainstormingsmøde den 14. januar, hvortil vi havde inviteret et stort antal personer, alle med en eller anden viden om og kendskab til Bredballe – områdets historie og udvikling, og hvor vi præsenterede bestyrelsens ide om at udgive en bog, der på overordnet plan skulle fortælle om Bredballes udvikling gennem tiderne, uden på alle områder at komme så meget i dybden, som vores årshæfter normalt kommer.

Mødet resulterede i, at ikke mindre end 14 personer stillede sig til rådighed som forfattere til en eller flere artikler til bogen.

Til at varetage den store opgave med det praktiske i at koordinere projektet, blev der nedsat et redaktionsudvalg bestående af Kjeld Jensen, Bent Rasmussen og Kurt Meiner Hansen.

Som nævnt blev bogen præsenteret i november måned og efterfølgende uddelt til samtlige foreningens medlemmer, og vi er glade for den meget fine modtagelse, bogen har fået både af foreningens medlemmer og af de mange personer, der har købt bogen. Jeg kan nævne, at vi i løssalg har solgt ikke mindre end ca. 80 eksemplarer, hvilket vi synes er ganske flot, og samtidig skal nævnes, at bogens udkomme har betydet, at vi har fået anslået 25 nye medlemmer i foreningen.

I årets løb har vi afholdt to foredrag hos House of Denmark på Strandvejen, hvor vi har fortalt om og vist billeder fra det gamle Bredballe.

Der deltog 60 personer ved hvert foredrag, og der har begge gange været ventelister for at få plads, så både vi og House of Denmark betragter foredragene som en succes. Og så giver det nogle nye medlemmer hver gang. Vi har en aftale om yderligere et foredrag i løbet af det kommende efterår.

Vi kan sige, at arbejdet med jubilæumsbogen har været så omfattende, at det har sat sit præg på vores normale aktiviteter, og vi er ikke nået så langt med vores registreringer, som vi havde håbet på, men nu er bogen lagt bag os, og vi er kommet godt i gang med arbejdet igen i det nye år.

Hvad medlemsantallet angår, har det været et særdeles godt år. Vi har haft en tilgang på ikke mindre end ca. 40 nye medlemmer, hvilket betyder, at vi i dag er 283 medlemmer, og som er det største medlemsantal foreningen har kunnet præstere i sit 25 år lange liv.

Tilgangen kan som nævnt blandt andet tilskrives udgivelse af bogen samt foredragene hos House of Denmark.

Sædvanen tro er der mange vi skylder en stor tak for støtte, support og assistance i året.

Først af alt skal der lyde en meget stor tak til de skribenter, der har bidraget med artikler til vores jubilæumsbog, og en lige så stor tak skal lyde til redaktionsudvalget. Uden skribenter og redaktionsudvalg havde bogudgivelsen ikke kunnet realiseres.

Hældagerskolen ved skoleleder og pedel skal have tak for at lægge rammerne til, at vi har rigtig gode arbejdsforhold for vort virke.

Stadsarkivet skal vi takke for en altid god support og et altid godt samarbejde omkring det faglige – dette ikke mindst når vi taler Arkibas og arkiv.dk.

Til menighedsrådet skal der lyde en tak for, at vi altid er velkomne her i lokalerne til vore arrangementer.

Jeg skal også takke Leif Brogaard for hans aktive deltagelse i de foredrag, vi har holdt hos House of Denmark, samt en tak til Bent Mikkelsen for hans aktive deltagelse i aftenvandringen.

Og sluttelig skal jeg rette en stor tak til mine bestyrelseskollegaer for den arbejdsindsats, de har ydet i året, og ikke mindste for den støtte de har givet mig, i de perioder jeg ikke har været helt fit.